બાબરના લલકાર અને ઈબ્રાહિમ લોદીના પ્રતિસાદ સાથે પાણીપતનું યુગપરિવર્તનકારી યુદ્ધ શરુ થયું. બાબરે યુદ્ધ પહેલાં વિચારેલી બધી જ યોજનાઓ ચરિતાર્થ થઇ રહી હતી. તેની વ્યૂહરચનાઓ રંગ લાવી રહી હતી. તેના કુશળ સૈનિકો અને સેનાપતિઓ યુદ્ધની વ્યૂહરચના મુજબ આગળ ધપી રહ્યા હતા. મુઘલ સેનાપતિઓની તોપો આગ વરસાવી રહી હતી. આ તોપમારામાં દિલ્હી સલ્તનતની ફોજ નિ:સહાય બની રહી. ૨૧ એપ્રિલ ૧૫૨૬ની બપોર સુધીમાં તો અફઘાન સેનાના ૪૦થી ૫૦ હજાર સૈનિકો યુદ્ધ મેદાનમાં ઢેર થઇ ચૂક્યા હતા. ખુદ સુલતાન ઈબ્રાહિમ લોદી પણ યુદ્ધમાં માર્યો ગયો.